Document ID: 32008R0763

Reference:
13.8.2008
MT
Il-Ġurnal Uffiċjali ta’ l-Unjoni Ewropea
L 218/14
REGOLAMENT (KE) 763/2008 TAL-PARLAMENT EWROPEW U TAL-KUNSILL
tad-9 ta' Lulju 2008
dwar iċ-ċensimenti tal-popolazzjoni u tad-djar
(Test b'rilevanza għaż-ŻEE)
IL-PARLAMENT EWROPEW U L-KUNSILL TA' L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikolu 285(1) tiegħu,
Wara li kkunsidraw il-proposta tal-Kummissjoni,
Filwaqt li jaġixxu skond il-proċedura stabbilita fl-Artikolu 251 tat-Trattat (1),
Billi:
(1)
Il-Kummissjoni (Eurostat) teħtieġ li tkun fil-pussess ta' data dwar il-popolazzjoni u d-djar li tkun suffiċjentement affidabbli, dettaljata u komparabbli, sabiex il-Komunità tkun tista' twettaq il-kompiti mogħtija lilha, b'mod partikolari mill-Artikoli 2 u 3 tat-Trattat. Għandha tiġi żgurata komparabbiltà suffiċjenti fil-livell Komunitarju fir-rigward ta' metodoloġija, definizzjonijiet u l-programm ta' data statistika u ta' metadata.
(2)
Hija meħtieġa data perjodika statistika dwar il-popolazzjoni u dwar il-karatteristiċi prinċipali, jiġifieri familjari, soċjali, ekonomiċi u abitazzjonali, ta' persuni għall-finijiet ta' l-istudju u d-definizzjoni ta' linji politiċi reġjonali, soċjali u ambjentali li jinċidu fuq setturi partikolari fil-Komunità. B'mod partikulari, hemm il-ħtieġa sabiex tinġabar informazzjoni dettaljata dwar id-djar bħala appoġġ ta' attivitajiet Komunitarji varji bħall-promozzjoni ta' l-inklużjoni soċjali u l-monitoraġġ tal-koeżjoni soċjali fil-livell reġjonali, jew il-protezzjoni ta' l-ambjent u l-promozzjoni ta' l-effiċjenza fl-użu ta' l-enerġija.
(3)
In vista ta' żviluppi metodoloġiċi u teknoloġiċi, għandha tiġi indentifikata prattika tajba u għandu jiġi promoss it-tisħiħ ta' sorsi ta' data u metodoloġiji użati għal ċensimenti fl-Istati Membri.
(4)
Sabiex tkun żgurata l-komparabbiltà tad-data provduta mill-Istati Membri u sabiex isiru resokonti affidabbli li jkollhom jiġu kumpilati fil-livell Komunitarju, id-data użata għandha tirriferi għall-istess sena ta' referenza.
(5)
Skond ir-Regolament tal-Kunsill (KE) Nru 322/97 tas-17 ta' Frar 1997 dwar l-Istatistika tal-Komunità (2) li jikkostitwixxi l-qafas ta' referenza għad-dispożizzjonijiet ta' dan ir-Regolament, jeħtieġ li l-ġbir ta' l-istatistika jikkonforma mal-prinċipji kemm ta' imparzjalità, li tfisser partikolarment l-oġġettività u l-indipendenza xjentifika, kif ukoll ta' trasparenza, affidabbiltà, valur għall-infiq u kunfidenzjalità statistika.
(6)
It-trażmissjoni tad-data suġġetta għall-kunfidenzjalita' statistika hija regolata permezz tar-Regolament (KE) Nru 322/97 u r-Regolament tal-Kunsill (Euratom, KEE) Nru 1588/90 tal-11 ta' Ġunju 1990 dwar it-trażmissjoni ta' data suġġetta għall-kunfidenzjalità statistika lill-Uffiċċju ta' l-Istatistika tal-Komunitajiet Ewropej (3). Il-miżuri meħuda skond dawk ir-Regolamenti jiżguraw il-protezzjoni fiżika u loġika ta' data kunfidenzjali u li ma jsir l-ebda żvelar illegali jew użu mhux statistiku meta tiġi prodotta u disseminata statistika Komunitarja.
(7)
Fil-produzzjoni u d-disseminazzjoni ta' l-istatistika Komunitarja taħt dan ir-Regolament, l-awtoritajiet statistiċi nazzjonali u Komunitarji għandhom jieħdu kont tal-prinċipji stabbiliti fil-Kodiċi ta' Prassi dwar l-Istatistika Ewropea adottat fl-24 ta' Frar 2005 mill-Kumitat għall-Programmi Statistiċi, stabbilit mid-Deċiżjoni tal-Kunsill 89/382/KEE, Euratom (4) u mehmuż mar-Rakkomandazzjoni tal-Kummissjoni dwar l-indipendenza, l-integrità u r-responsabbiltà ta' l-awtoritajiet statistiċi nazzjonali u Komunitarji.
(8)
Ladarba l-għanijiet ta'dan ir-Regolament, jiġifieri l-ġbir u l-kumpilazzjoni ta' statistika Komunitarja komparabbli u komprensiva dwar il-popolazzjoni u d-djar, ma jistgħux jinkisbu suffiċjentement mill-Istati Membri, minħabba n-nuqqas ta' fatturi statistiċi u rekwiżiti ta' kwalità li jkunu komuni kif ukoll minħabba n-nuqqas ta' trasparenza metodoloġika, u jistgħu, għalhekk, permezz ta' qafas statistiku komuni, jinkisbu aħjar fil-livell Komunitarju, il-Komunità tista' tadotta miżuri, skond il-prinċipju ta' sussidjarjetà kif stabbilit fl-Artikolu 5 tat-Trattat. Skond il-prinċipju ta' proporzjonalità, kif stabbilit f'dak l-Artikolu, dan ir-Regolament ma jmurx lil hinn minn dak li huwa meħtieġ sabiex jinkisbu dawn l-għanijiet;
(9)
Il-miżuri meħtieġa għall-implimentazzjoni ta' dan ir-Regolament għandhom jiġu adottati skond id-Deċiżjoni tal-Kunsill 1999/468/KE tat-28 ta' Ġunju 1999 dwar il-proċeduri għall-eżerċizzju tas-setgħat ta' implimentazzjoni konferiti lill-Kummissjoni (5).
(10)
B'mod partikolari, għandha tingħata setgħa lill-Kummissjoni sabiex tistabbilixxi l-kondizzjonijiet għad-determinazzjoni tas-snin sussegwenti ta' referenza u ta' l-adozzjoni tal-programm tad-data statistika u tal-metadata. Ladarba dawk il-miżuri huma ta' ambitu ġenerali u mfassla sabiex jemendaw elementi ġodda mhux essenzjali ta' dan ir-Regolament, inter alia, billi jissupplimentawh b'elementi ġodda mhux essenzjali, dawn għandhom jiġu adottati skond il-proċedura regolatorja bi skrutinju prevista fl-Artikolu 5a tad-Deċiżjoni tal-Kunsill 1999/468/KE.
(11)
Il-Kumitat għall-Programmi Statistiċi ġie konsultat konformement ma' l-Artikolu 3 tad-Deċiżjoni 89/382/KEE, Euratom,
ADDOTTAW DAN IR-REGOLAMENT:
Artikolu 1
Suġġett
Dan ir-Regolament jistabbilixxi regoli komuni għall-provvista, kull għaxar snin, ta' data komprensiva dwar il-popolazzjoni u d-djar.
Artikolu 2
Definizzjonijiet
Għall-finijiet ta' dan ir-Regolament, għandhom japplikaw id-definizzjonijiet li ġejjin:
(a)
“popolazzjoni” tfisser il-popolazzjoni nazzjonali, reġjonali u lokali fir-residenza solita tagħha fid-data ta' referenza;
(b)
“djar” tfisser abitazzjonijiet jew bini kif ukoll arranġamenti ta' djar u r-relazzjoni bejn il-popolazzjoni u l-abitazzjonijiet fil-livelli nazzjonali, reġjonali u lokali fid-data ta' referenza;
(ċ)
“bini” tfisser bini permanenti li jkollu fih abitazzjonijiet imfassla għall-abitazzjoni umana, jew residenzi konvenzjonali li jkunu riservati għal użu staġjonali jew sekondarju jew li jkunu vakanti;
(d)
“residenza solita” tfisser il-post fejn persuna normalment tqatta' l-perjodu tal-mistrieħ tagħha ta' kuljum, irrispettivament minn assenzi temporanji għall-finijiet ta' rikreazzjoni, ta' vakanzi, ta' żjarat lill-ħbieb u lill-qraba, ta' negozju, ta' kura medika jew ta' pellegrinaġġ reliġjuż.
Il-persuni li ġejjin biss għandhom jitqiesu bħala residenti normali:
(i)
dawk li għexu fil-post tar-residenza solita tagħhom għal perjodu kontinwu ta' mill-inqas tnax-il xahar qabel id-data ta' referenza; jew
(ii)
dawk li jkunu waslu fil-post tar-residenza solita tagħhom matul it-tnax il-xahar qabel id-data ta' referenza bil-ħsieb li joqogħdu hemm għall-inqas għal sena.
Fejn iċ-ċirkostanzi deskritti fil-punt (i) jew (ii) ma jistgħux jiġu stabbiliti, “ir-residenza solita” tfisser il-post ta' residenza legali jew reġistrata;
(e)
id-“data ta' referenza” tfisser d-data li tirriferi għaliha d-data ta' l-Istati Membri rispettivi, skond l-Artikolu 5 (1) ta' dan ir-Regolament;
(f)
“nazzjonali” tfisser fit-territorju ta' Stat Membru;
(g)
“reġjonali” tfisser fil-livell 1 tan-NUTS, fil-livell 2 tan-NUTS u fil-livell 3 tan-NUTS, kif definit fil-klassifikazzjoni ta' unitajiet territorjali għall-istatistika (NUTS), stabbilita mir-Regolament (KE) Nru 1059/2003 tal-Parlament Ewropew u tal-Kunsill (6) fil-verżjoni tagħha applikabbli fid-data ta' referenza;
(h)
“lokali” tfisser Unitajiet Lokali Amministrattivi livell 2 (Local Administrative Units, LAU livell 2);
(i)
“fatturi essenzjali taċ-ċensimenti tal-popolazzjoni u tad-djar” tfisser enumerazzjoni individwali, simultanjetà, universalità fi ħdan territorju definit, disponibbiltà ta' data dwar żoni żgħar u perjodiċità definita.
Artikolu 3
Preżentazzjoni tad-data
L-Istati Membri għandhom jippreżentaw lill-Kummissjoni (Eurostat) data dwar il-popolazzjoni li tkopri karatteristiċi determinati demografiċi, soċjali u ekonomiċi ta' persuni, familji, u unijatjiet domestiċ kif ukoll dwar djar fil-livelli nazzjonali, reġjonali u lokali kif stabbilit fl-Anness.
Artikolu 4
Sorsi ta' data
1.   L-Istati Membri jistgħu jibbażaw l-istatistika fuq sorsi differenti ta' data, b'mod partikolari fuq:
(a)
ċensimenti konvenzjonali;
(b)
ċensimenti bbażati fuq reġistri;
(ċ)
kombinazzjoni ta' ċensimenti konvenzjonali u stħarriġ kampjunarju;
(d)
kombinazzjoni ta' ċensimenti bbażati fuq reġistri u stħarriġ kampjunarju;
(e)
kombinazzjoni ta' ċensimenti bbażati fuq reġistri u ċensimenti konvenzjonali;
(f)
kombinazzjoni ta' ċensimenti bbażati fuq reġistri, stħarriġ kampjunarju u ċensimenti konvenzjonali; u
(g)
stħarriġ adatt b'kampjunament rotattiv.
2.   L-Istati Membri għandhom jieħdu l-miżuri kollha meħtieġa sabiex jissodisfaw ir-rekwiżiti tal-protezzjoni tad-data. Dan ir-Regolament ma għandux jinċidi fuq id-dispożizzjonijiet ta' l-Istati Membri stess dwar il-protezzjoni ta' data.
3.   L-Istati Membri għandhom jinformaw lill-Kummissjoni (Eurostat) bi kwalunkwe reviżjoni jew korrezzjoni ta' l-istatistika pprovduta taħt dan ir-Regolament, kif ukoll dwar kwalunkwe bidla fis-sorsi ta' data u fil-metodoloġija magħżula, mhux aktar tard minn xahar qabel ir-rilaxx tad-data riveduta.
4.   L-Istati Membri għandhom jiżguraw li s-sorsi ta' data u l-metodoloġija użati sabiex jikkonformaw mar-rekwiżiti ta' dan ir-Regolament jissodisfaw, kemm jista' jkun, il-fatturi essenzjali taċ-ċensimenti tal-popolazzjoni u djar kif definiti fl-Artikolu 2(i). Għandhom jagħmlu sforzi kontinwi sabiex itejbu l-konformità ma' dawk il-fatturi essenzjali.
Artikolu 5
It-trażmissjoni tad-data
1.   Kull Stat Membru għandu jiddetermina data ta' referenza. Din id-data ta' referenza għandha taħbat fis-sena speċifikata fuq il-bażi ta' dan ir-Regolament (sena ta' referenza). L-ewwel sena ta' referenza għandha tkun is-sena 2011. Il-Kummissjoni (Eurostat) għandha tistabbilixxi snin sussegwenti ta' referenza skond il-proċedura regolatorja bi skrutinju msemmija fl-Artikolu 8(3). Is-snin ta' referenza għandhom jaħbtu matul il-bidu ta' kull għaxar snin.
2.   L-Istati Membri għandhom jipprovdu lill-Kummissjoni (Eurostat) b'data finali, validata u aggregata u b'metadata, kif meħtieġ minn dan ir-Regolament fi żmien 27 xahar mit-tmiem tas-sena ta' referenza.
3.   Il-Kummissjoni (Eurostat) għandha tadotta programm tad-data statistika u tal-metadata li għandhom jiġu trasmessi sabiex jiġu sodisfatti r-rekwiżiti ta' dan ir-Regolament, skond il-proċedura regolatorja bi skrutinju msemmija fl-Artikolu 8(3).
4.   Il-Kummissjoni (Eurostat) għandha tadotta l-ispeċifikazzjonijiet tekniċi tal-materji kif meħtieġ minn dan ir-Regolament kif ukoll it-tqassim indikattiv tagħhom, skond il-proċedura regolatorja msemmija fl-Artikolu 8(2).
5.   L-Istati Membri għandhom jittrażmettu lill-Kummissjoni (Eurostat) id-data u l-metadata validati f'forma elettronika. Il-Kummissjoni (Eurostat) għandha tadotta l-format tekniku addatt li għandu jintuża għat-trasmissjoni tad-data meħtieġa, skond il-proċedura regolatorja msemmija fl-Artikolu 8(2).
6.   F'każ ta' reviżjoni jew korrezzjoni skond l-Artikolu 4(3), l-Istati Membri għandhom jittrażmettu d-data modifikata lill-Kummissjoni (Eurostat) mhux aktar tard mid-data tar-rilaxx tad-data riveduta.
Artikolu 6
Il-valutazzjoni tal-kwalità
1.   Għall-finijiet ta' dan ir-Regolament, għandhom japplikaw id-dimensjonijiet tal-valutazzjoni ta' kwalità, li ġejjin, għad-data li għandha tiġi trażmessa:
—
“relevanza” għandha tirriferi għall-grad li fih l-istatistika tissodisfa l-ħtiġijiet attwali u potenzjali ta' l-utenti;
—
“akkuratezza”għandha tirriferi għall-viċinanza ta' l-estimi mal-valuri reali mhux magħrufa;
—
“prontezza” u “puntwalità” għandhom jirriferu għad-dewmien bejn il-perjodu ta' referenza u d-disponibbiltà ta' riżultati;
—
“aċċessibbiltà” u “ċarezza” għandhom jirriferu għall-kondizzjonijiet u arranġamenti li taħthom l-utenti jistgħu jakkwistaw, jużaw u jinterpretaw data;
—
“komparabbiltà” għandha tirriferi għall-kejl ta' l-impatt ta' differenzi f'kunċetti statistiċi applikati u strumenti u proċeduri ta' kejl meta titqabbel statistika ma' oħra bejn zoni ġeografiċi, oqsma settorjali jew fuq tul ta' żmien;
—
“koerenza” għandha tirriferi għall-adegwatezza tad-data li tiġi kombinata b'mod affidabbli permezz ta' metodi differenti u għal użi varji.
2.   L-Istati Membri għandhom jipprovdu lill-Kummissjoni (Eurostat) b'rapport dwar il-kwalità tad-data trażmessa. F'dan il-kuntest, l-Istati Membri għandhom jirrapportaw dwar kemm is-sorsi ta' data u l-metodoloġija magħżula jikkonformaw mal-fatturi essenzjali taċ-ċensimenti tal-popolazzjoni u tad-djar kif definiti fl-Artikolu 2(i).
3.   Fl-applikazzjoni tad-dimensjonijiet tal-valutazzjoni tal-kwalità stabbiliti fil-paragrafu 1 għad-data koperta minn dan ir-Regolament, il-modalitajiet u l-istruttura tar-rapporti ta' kwalità għandhom ikunu definiti skond l-proċedura regolatorja msemmija fl-Artikolu 8(2). Il-Kummissjoni (Eurostat) għandha tivvaluta l-kwalità tad-data trażmessa.
4.   Il-Kummissjoni (Eurostat), f'koperazzjoni ma' l-awtoritajiet kompetenti ta' l-Istati Membri, għandha tipprovdi rakkomandazzjonijiet metodoloġiċi mfassla sabiex jiżguraw il-kwalità tad-data u l-metadata prodotti, li jirrokonoxxu, b'mod partikulari, ir-Rakkomandazzjonijiet tal-Konferenza ta' l-Istatistiċi Ewropej għaċ-Ċensimenti ta' Popolazzjoni u Djar ta' l-2010.
Artikolu 7
Miżuri implimentattivi
1.   Il-miżuri li ġejjin meħtieġa għall-implimentazzjoni ta' dan ir-Regolament, għandhom jiġu adottati skond il-proċedura regolatorja msemmija fl-Artikolu 8(2):
(a)
speċifikazzjonijiet tekniċi tal-materji kif meħtieġ minn dan ir-Regolament kif ukoll tat-tqassim indikattiv tagħhom kif previst fl-Artikolu 5(4);
(b)
l-istabbiliment tal-format tekniku adatt kif previst fl-Artikolu 5(5); u
(ċ)
il-modalitajiet u l-istruttura tar-rapporti ta' kwalità kif previst fl-Artikolu 6(3).
2.   Il-miżuri li ġejjin meħtieġa għall-implimentazzjoni ta' dan ir-Regolament, u mfassla sabiex jemendaw l-elementi mhux essenzjali ta' dan ir-Regolament billi jissuplimentawh, għandhom jiġu adottati skond il-proċedura regolatorja bi skrutinju msemmija fl-Artikolu 8(3):
(a)
l-istabbiliment tas-snin ta' referenza, kif previst fl-Artikolu 5 (1); u
(b)
l-adozzjoni tal-programm tad-data statistika u l-metadata, kif previst fl-Artikolu 5 (3).
3.   Għandu jittieħed kont tal-prinċipji li l-benefiċċji tal-miżuri meħuda għandhom ikunu akbar mill-ispejjeż tagħhom u li l-ispejjeż supplimentari u l-piżijiet għandhom jibqgħu suġġetti għal limitu raġonevoli.
Artikolu 8
Proċedura ta' kumitat
1.   Il-Kummissjoni għandha tkun assistita mill-Kumitat għall-Programmi Statistiċi.
2.   Fejn issir referenza għal dan il-paragrafu, għandhom japplikaw l-Artikoli 5 u 7 tad-Deċiżjoni 1999/468/KE, b'kont meħud tad-dispożizzjonijiet ta' l-Artikolu 8 tagħha.
Il-perjodu ta' żmien stabbilit fl-Artikolu 5(6) tad-Deċiżjoni 1999/468/KE għandu jkun ta' tliet xhur.
3.   Fejn issir referenza għal dan il-paragrafu, għandhom japplikaw l-Artikoli 5a(1) sa (4) u l-Artikolu 7 tad-Deċiżjoni 1999/468/KE, b'kont meħud tad-dispożizzjonijiet ta' l-Artikolu 8 tagħha.
Artikolu 9
Dħul fis-seħħ
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Strasburgu, 9 ta' Lulju 2008.
Għall-Parlament Ewropew
Il-President
H.-G. PÖTTERING
Għall-Kunsill
Il-President
J.-P. JOUYET
(1)  Opinjoni tal-Parlament Ewropew ta' l-20 ta' Frar 2008 (għadha mhijiex ippubblikata fil-Ġurnal Uffiċjali) u d-Deċiżjoni tal-Kunsill tat-23 ta' Ġunju 2008.
(2)  ĠU L 52, 22.2.1997, p. 1. Ir-Regolament emendat bir-Regolament (KE) Nru1882/2003 tal-Parlament Ewropew u tal-Kunsill (ĠU L 284, 31.10.2003, p. 1).
(3)  ĠU L 151, 15.6.1990, p. 1. Ir-Regolament kif emendat l-aħħar bir-Regolament (KE) Nru 1882/2003.
(4)  ĠU L 181, 28.6.1989, p. 47.
(5)  ĠU L 184, 17.7.1999, p. 23. Id-Deċiżjoni kif emendata bid-Deċiżjoni 2006/512/KE (ĠU L 200, 22.7.2006, p. 11).
(6)  ĠU L 154, 21.6.2003 p. 1. Ir-Regolament kif emendat fl-aħħar bir-Regolament tal-Parlament Ewropew u tal-Kunsill (KE) Nru 76/2008 (ĠU L 61, 5.3.2008, p. 1).
ANNESS
Materji li għandhom jiġu koperti fiċ-Ċensimenti tal-Popolazzjoni u d-Djar
1.
Materji dwar il-popolazzjoni
1.1.
Materji obbligatorji għall-livelli ġeografiċi: NUTS 3, LAU 2
1.1.1.
Materji mhux derivati
—
Il-post tar-residenza solita
—
Sess
—
Età
—
Status maritali legali
—
Pajjiż/post tat-twelid
—
Pajjiż taċ-ċittadinanza
—
Post ta' qabel tar-residenza solita u data tal-wasla fil-post attwali; jew post tar-residenza solita sena qabel iċ-ċensiment
—
Relazzjonijiet bejn il-membri tad-dar
1.1.2.
Materji derivati
—
Popolazzjoni totali
—
Lokalità
—
Stat tad-dar
—
Stat tal-familja
—
Tip tan-nukleu familjari
—
Daqs tan-nukleu familjari
—
Tip tad-dar privata
—
Daqs tad-dar privata
1.2.
Materji obbligatorji għall-livelli ġeografiċi: livell nazzjonali, NUTS 1, NUTS 2
1.2.1.
Materji mhux derivati
—
Il-post tar-residenza solita
—
Lokalità tal-post tax-xogħol
—
Sess
—
Età
—
Status maritali legali
—
Stat ta' attività attwali
—
Xogħol
—
Industrija (fergħa ta' attività ekonomika)
—
Stat ta' impjieg
—
Livell milħuq fl-edukazzjoni
—
Pajjiż/post tat-twelid
—
Pajjiż taċ-ċittadinanza
—
Jekk qatt għixt barra u s-sena tal-wasla fil-pajjiż (mill-1980 'il quddiem)
—
Post ta' qabel tar-residenza solita u data tal-wasla fil-post attwali; jew post tar-residenza solita sena qabel iċ-ċensiment
—
Relazzjonijiet bejn il-membri tad-dar
—
Stat tal-pussess tad-djar
1.2.2.
Materji derivati
—
Popolazzjoni totali
—
Lokalità
—
Stat tad-dar
—
Stat tal-familja
—
Tip tan-nukleu familjari
—
Daqs tan-nukleu tal-familja
—
Tip tad-dar privata
—
Daqs tad-dar privata
2.
Materji dwar djar
2.1.
Materji obbligatorji għall-livelli ġeografiċi: NUTS 3, LAU 2
2.1.1.
Materji mhux derivati
—
Tip ta' abitazzjoni
—
Lokalità ta' l-abitazzjoni
—
Stat ta' okkupanza ta' residenzi konvenzjonali
—
Għadd ta' okkupanti
—
Spazju għall-użu u/jew in-numru ta' kmamar fl-unitajiet ta' djar
—
Residenzi skond it-tip ta' bini
—
Residenzi skond il-perjodu ta' kostruzzjoni
2.1.2.
Materji derivati
—
Standard ta' densità
2.2.
Materji obbligatorji għall-livelli ġeografiċi: livell nazzjonali, NUTS 1, NUTS 2
2.2.1.
Materji mhux derivati
—
Arranġamenti tad-djar
—
Tip ta' abitazzjoni
—
Lokalità ta' l-abitazzjoni
—
Stat ta' okkupanza ta' residenza konvenzjonali
—
Tip ta' pussess
—
Għadd ta' okkupanti
—
Spazju għall-użu u/jew in-numru ta' kmamar fl-unitajiet ta' djar
—
Sistema ta' provvista ta' l-ilma
—
Faċilitajiet ta' toilet
—
Faċilitajiet ta' banju
—
Tip ta' tisħin
—
Residenzi skond it-tip ta' bini
—
Residenzi skond il-perjodu ta' kostruzzjoni
2.2.2.
Materji derivati
—
Standard ta' densità

Summary:
Regoli komuni għall-ġbir tad-dejta taċ-ċensiment dwar il-popolazzjoni u l-akkomodazzjoni
Regoli komuni għall-ġbir tad-dejta taċ-ċensiment dwar il-popolazzjoni u l-akkomodazzjoni
 
SOMMARJU TA’
Regolament (KE) Nru 763/2008 dwar iċ-ċensimenti tal-popolazzjoni u tad-djar
X’INHU L-GĦAN TA’ DAN IR-REGOLAMENT?
Jistabbilixxi regoli komuni għall-provvediment ta’ statistika taċ-ċensiment dwar il-popolazzjoni u d-djar fl-UE.
Għandu l-għan li jikseb tixrid komprensiv u flessibbli tad-dejta taċ-ċensiment kif ukoll trasparenza fir-rigward tal-kwalità tagħhom.
PUNTI EWLENIN
Sottomissjoni tad-dejta
Il-pajjiżi tal-UE huma meħtieġa jissottomettu lill-Kummissjoni Ewropea (Eurostat) dejta dwar il-popolazzjoni li tkopri:diversi karatteristiċi demografiċi, soċjali u ekonomiċi ta persuni, familji u djar;  djar f’livell nazzjonali, reġjonali u lokali.  Din id-dejta hija kif stabbilit fl-anness tar-regolament u r-regolamenti ta’ implimentazzjoni tiegħu.
Is-sorsi tad-dejta
Ir-regolament jistabbilixxi s-sorsi tad-dejta li l-pajjiżi tal-UE għandhom jibbażaw l-istatistika tagħhom fuqhom. Dawn jinkludu:ċensimenti konvenzjonali;  ċensimenti ibbażati fuq ir-reġistri;  kombinazzjoni ta’ ċensimenti konvenzjonali u stħarriġ kampjunarju;  kombinazzjoni ta’ ċensimenti bbażati fuq ir-reġistri u stħarriġ kampjunarju;  kombinazzjoni ta’ ċensimenti bbażati fuq ir-reġistri u ċensimenti konvenzjonali;  kombinazzjoni ta’ ċensimenti bbażati fuq ir-reġistri, stħarriġ kampjunarju u ċensimenti konvenzjonali; u  stħarriġ adatt b’kampjunament rotattiv (rolling censuses).  Protezzjoni tad-dejta
Il-pajjiżi tal-Unjoni Ewropea għandhom jieħdu l-miżuri kollha meħtieġa sabiex jissodisfaw ir-rekwiżiti tal-protezzjoni tad-dejta. Dan ir-regolament ma għandux jinċidi fuq id-dispożizzjonijiet tagħhom stess dwar il-protezzjoni ta’ dejta.
Trażmissjoni ta’ dejta
Kull pajjiż tal-UE għandu jiddetermina data li għaliha tirreferi d-dejta (data ta’ referenza), li għandha tirreferi għall-istess sena ta’ referenza. L-ewwel sena ta’ referenza għandha tkun is-sena 2011. Is-snin ta’ referenza għandhom jaħbtu fl-ewwel sena ta’ kull deċenju.
Il-pajjiżi tal-UE għandhom jinfurmaw lill-Eurostat bi kwalunkwe reviżjoni jew korrezzjoni tal-istatistika trasmessa, kif ukoll dwar kwalunkwe bidla fis-sorsi ta’ dejta u fil-metodoloġija magħżula. Dan għandu jsir mhux aktar tard minn xahar qabel ir-rilaxx tad-dejta riveduta.
Il-pajjiżi tal-UE għandhom jipprovdu lill-Eurostat b’dejta finali, validata u aggregata u b’metadata, fi żmien 27 xahar mit-tmiem tas-sena ta’ referenza.
Biex tissodisfa r-rekwiżiti ta’ dan ir-regolament, fl-2010, il-Kummissjoni Ewropea adottat l-ewwel programm tad-dejta statistika u tal-metadata li għandha tiġi trażmessa għas-sena ta’ referenza 2011, u fl-2017 adottat it-tieni programm għas-sena ta’ referenza 2021.
Il-pajjiżi tal-UE jibagħtu d-dejta lill-Eurostat skont il-leġiżlazzjoni tal-UE dwar it-trażmissjoni tad-dejta, soġġett għall-kunfidenzjalità statistika, kif stipulat fir-Regolament (KE) Nru 223/2009. Dawn għandhom jiżguraw li d-dejta mibgħuta ma tippermettix l-identifikazzjoni diretta tal-unitajiet statistiċi. It-trażmissjoni hija f’format elettroniku u hija skont l-ispeċifikazzjonijiet maqbula mill-Kumitat tas-Sistema Ewropea tal-Istatistika, il-kumitat li jassisti u jagħti pariri lill-Kummissjoni (Eurostat).
Evalwazzjoni tal-kwalità
Il-pajjiżi tal-UE għandhom jiżguraw li s-sorsi tad-dejta u l-metodoloġija użata biex tissodisfa r-rekwiżiti tar-regolament jissodisfaw il-karatteristiċi essenzjali taċ-ċensimenti tal-popolazzjoni u tal-akkomodazzjoni kif stabbilit fir-regolament, jiġifieri:enumerazzjoni individwali,  simultanjetà,  universalità fi ħdan territorju definit,  disponibbiltà ta’ dejta dwar żoni żgħar, u  perjodiċità definita.  Il-pajjiżi tal-UE għandhom jipprovdu lill-Eurostat b’rapport dwar il-kwalità tad-dejta trażmessa, li jiddeskrivi kemm is-sorsi ta’ dejta kif ukoll il-metodoloġija magħżula jissodisfaw il-karatteristiċi essenzjali taċ-ċensimenti tal-popolazzjoni u d-djar.
Il-Kummissjoni għandha tivvaluta wkoll il-kwalità tad-dejta. B’kooperazzjoni mal-awtoritajiet kompetenti tal-pajjiżi tal-UE, tipprovdi rakkomandazzjonijiet metodoloġiċi mfassla biex jiżguraw il-kwalità tad-dejta u l-metadata prodotta, b’mod partikolari li tirrikonoxxi Ir-Rakkomandazzjonijiet tal-Konferenza tal-Istatistiċi Ewropej għaċ-Ċensimenti tal-Popolazzjoni u l-Akkomodazzjoni tal-2010.
MINN META JAPPLIKA R-REGOLAMENT?
Ilu japplika mit-2 ta’ Settembru 2008.
SFOND
Sabiex l-UE tkun tista’ tiżviluppa l-politiki reġjonali, soċjali u ambjentali tagħha, għandu jkollha għad-dispożizzjoni tagħha dejta komparabbli u affidabbli dwar il-popolazzjoni u dwar il-karatteristiċi prinċipali ta’ persuni fir-rigward tal-familja, dawk soċjali, dawk ekonomiċi u fir-rigward tal-akkomodazzjoni.
Għal aktar informazzjoni, ara:Ċensiment tal-popolazzjoni u tal-akkomodazzjoni — Ħarsa Ġenerali (Eurostat)  Ċensiment tal-popolazzjoni u tal-akkomodazzjoni — Ċensiment tal-2011 (Eurostat).  
DOKUMENT EWLIENI
Regolament (KE) Nru 763/2008 tal-Parlament Ewropew u tal-Kunsill tad-9 ta’ Lulju 2008 dwar iċ-ċensiment tal-popolazzjoni u tad-djar (ĠU L 218, 13.8.2008, pp. 14-20)
Ara l-verżjoni konsolidata.
DOKUMENTI RELATATI
Ir-Regolament ta’ Implimentazzjoni tal-Kummissjoni (UE) 2017/881tat-23 ta’ Mejju 2017 li jimplimenta r-Regolament (KE) Nru 763/2008 tal-Parlament Ewropew u tal-Kunsill dwar iċ-ċensimenti tal-popolazzjoni u tad-djar, fir-rigward tal-modalitajiet u l-istruttura tar-rapporti ta’ kwalità u l-format tekniku għat-trażmissjoni tad-dejta, u li jemenda r-Regolament (UE) Nru 1151/2010 (ĠU L 135, 24.5.2017, pp. 6-14)
Ir-Regolament tal-Kummissjoni (UE) 2017/712 tal-20 ta’ April 2017 li jistabbilixxi s-sena ta’ referenza u l-programm tad-data statistika u tal-metadata għaċ-ċensimenti tal-popolazzjoni u tad-djar previst bir-Regolament (KE) Nru 763/2008 tal-Parlament Ewropew u tal-Kunsill (ĠU L 105, 21.4.2017, pp. 1-11)
Ir-Regolament ta’ Implimentazzjoni tal-Kummissjoni (UE) 2017/543 tat-22 ta’ Marzu 2017 li jistabbilixxi r-regoli għall-applikazzjoni tar-Regolament (KE) Nru 763/2008 tal-Parlament Ewropew u tal-Kunsill dwar iċ-ċensimenti tal-popolazzjoni u tad-djar fir-rigward tal-ispeċifikazzjonijiet tekniċi tas-suġġetti u tal-kategorizzazzjonijiet tagħhom (ĠU L 78, 23.3.2017, pp. 13-58)
Ir-Regolament tal-Kummissjoni (UE) 1151/2010 tat-8 ta’ Diċembru 2010 li jimplimenta r-Regolament (KE) Nru 763/2008 tal-Parlament Ewropew u tal-Kunsill dwar iċ-ċensimenti tal-popolazzjoni u tad-djar, fir-rigward tal-modalitajiet u l-istruttura tar-rapporti ta’ kwalità u l-format tekniku għat-trażmissjoni tad-dejta (ĠU L 324, 9.12.2010, pp. 1-12)
L-emendi suċċessivi għar-Regolament (UE) Nru 1151/2010 ġew inkorporati fid-dokument oriġinali. Din il-verżjoni konsolidata għandha valur dokumentarju biss.
Ir-Regolament tal-Kummissjoni (UE) Nru 519/2010 tas-16 ta’ Ġunju 2010 li jadotta l-programm tal-istatistika u tal-metadata għaċ-ċensimenti tal-popolazzjoni u tad-djar previst bir-Regolament (KE) Nru 763/2008 tal-Parlament Ewropew u tal-Kunsill (ĠU L 151, 17.6.2010, pp. 1-13)
Ir-Regolament tal-Kummissjoni (UE) Nru 1201/2009 tat-30 ta’ Novembru 2009 li jimplimenta r-Regolament (KE) Nru 763/2008 tal-Parlament Ewropew u tal-Kunsill dwar iċ-ċensimenti tal-popolazzjoni u tad-djar fir-rigward tal-ispeċifikazzjonijiet tekniċi tas-suġġetti u tal-kategorizzazzjonijiet tagħhom (ĠU L 329, 15.12.2009, pp. 29-68)
Ir-Regolament (KE) Nru 223/2009 tal-Parlament Ewropew u tal-Kunsill tal-11 ta’ Marzu 2009 dwar l-Istatistika Ewropea u li jħassar ir-Regolament (Euratom, KE) Nru 1101/2008 tal-Parlament Ewropew u tal-Kunsill dwar it-trażmissjoni ta’ data suġġetta għall-kunfidenzjalità statistika lill-Uffiċċju tal-Istatistika tal-Komunitajiet Ewropej, ir-Regolament tal-Kunsill (KE) Nru 322/97 u d-Deċiżjoni tal-Kunsill 89/382/KEE, Euratom li tistabbilixxi Kumitat dwar il-Programmi tal-Istatistika tal-Komunitajiet Ewropej (ĠU L 87, 31.3.2009, pp. 164–173)
Ara l-verżjoni konsolidata.
l-aħħar aġġornament 07.11.2017